Krasnoarmeisk (Moskvan agj)

**Krasnoarmeisk** () om Venäman lidn Moskvan agjan pohjoižpäivnouzmas, sen Puškinon lidnümbrikon koumanz' surtte lidn koumespäi i koumanz' surtte eländpunkt. Edel 2021. vot oli erigoittud lidnümbrikoks.

## Istorii
Ende *Muromcevo*-žilo oli olmas lidnan territorijal, se mainitase 16. voz'sadaspäi. Bumagkezerduzfabrik radoi žilos vspäi 1834, nimitihe fabrikad Rusttan Armijan i Laivišton oiktastuseks vn 1917 jäl'ghe.

Nügüdläižen eländpunktan aluz om pandud vl 1928 kuti *Krasnoflotskii*-radnikžilo. Vl 1934 Sofrinon artillerine poligon radaškanzi, saudihe personalan žilod senno, möhemba kodvihe raketiž-kosmišt-ki tehnikad. Ühtištadihe tekstiližen fabrikan žilod poligonan žiloidenke da anttihe lidnan statusad vn 1947 12. päiväl keväz'kud.

Krasnoarmeisk šingotase kaičendsarakon tedotegimištedheotandoil (mehanizacii, šlibakoiden sädand), himižel tegimel (denaturiruidud spirtad i produkcii niišpäi), sauvondmaterialiden pästandal (betontegim, savičun tegim), gofrokartonpakuitesen edheotandal sömtegimišton täht, mugažo sömkombinat radab. Kezerdusen da kanghiden fabrik ei ole rados vspäi 2014.

## Geografijan andmused
Lidn sijadase lidnümbrikon suvipäivlaskmas, Vor'-jogen randal ( 108 km pitte, Kläz'man hura ližajogi), 150 m ü.m.t. keskmäižel korktusel. Lidnümbrik vedase šoiduks Vladimiran agjan röunhasai.

Matkad Moskvhasai (Moskvan rengazavtotehesai) om koumekümne seičeme kilometrad suvipäivlaskmha. Lähembaižed lidnad oma Hot'kovo i Sergijev Posad pohjoižhe, Černogolovk suvipäivnouzmha, Fräzino, Ivantejevk i Puškino suvipäivlaskmha.

*Krasnoarmeisk*-raudtestancii radab vspäi 1956 15-kilometrižen sarakon passažirižeks lopstancijaks lidnanvuiččes Sofrino-žilospäi, edemba raudte läbitab lidnad i jätktase sodapoligonhasai. Lidn ühtenzoitase Moskvan agjan penenke rengazavtotenke (A107) vižkilometrižel sarakol suvipäivlaskmha. «Holmogori»-mante (M8-trass) mäneb kahesas kilometras päivlaskmha lidnaspäi.

## Tobmuz

Krasnoarmeisk oli enččen lidnümbrikon üks'jäižeks eländpunktaks. Lidnümbrikon pind oli 156,43 km².

Enččen lidnümbrikon tobmuden jäl'gmäižed pämehed oliba Aleksandr Födorov vn 2020 kezakuspäi vhesai 2021 i Kirill Timaškov (eloku 2018 — kezaku 2020).

## Eläjad
Vl 1959 lidnan ristitišt oli 18 213 eläjad, vl 1979 — 25 951 eläjad. Vn 2010 Venäman rahvahanlugemižen mödhe lidnan eläjiden lugu oli 26 294 ristutud, vn 2021 — 26 492 ristitud. Kaik 26 608 eläjad oli lidnas vl 2017. Kaikiš suremb lidnan ristitišt om 25..27 tuhad eläjid vspäi 1979 (27 600 rist. vl 1992).

Rahvahad (ozutadud rahvahudenke vl 2010): venälaižed — 94,1 %, ukrainalaižed — 1,3 %, armenijalaižed — 1,1 %, toižed rahvahad — 3,5 %.

Ortodoksižen hristanuskondan koume jumalanpertid oma saudud lidnas: Pühän Jumalanmaman Katken (2010), ph. Aleksandr Nevalaižen (2011), i puine Sündun Voznesenjan (2002−2003).

## Openduz
Opendusen aluzkundad lapsiden täht oma viž nimitadud i nomeruidud päivkodid (nomer 1, 3, 4, 6, 8), kaks' keskškolad (openduzkeskused nomer 1 i 2), škol-internat openikoiden täht tervhuden röunatud voimusidenke, muzikškol, čomamahtoiden škol.

Professionaližen opendusen aluzkundad ratas lähembaižiš lidnoiš.

## Galerei

Krasnoarmeisk-admin.jpg|Enččen lidnümbrikon tobmuden sauvuz (2009)
Coat of Arms of Krasnoarmeysk (Moscow oblast) (1987).png|Nevondkundaline lidnanznam (1987)
Krasnoarmeisk-factory.jpg|Endevanhan tekstiližen fabrikan sauvused Vor'-jogen randal vl 2009
Картинная галерея г. Красноармейска.jpg|Kuvagalerei (2006)
Krasnoarmeysk railway station.jpg|*Krasnoarmeisk*-raudtestancii vl 2013


## Homaičendad


## Irdkosketused
* Lidnan informacine sait (''kracik.ru'').